runetrust/blame-folketinget-dk huggingface dataset:
Lars Barfoed (KF), 2003-12-12:
Til hr. Nicolai Wammen: Jeg kan bekræfte - jeg ved ikke, hvorfor jeg skal gøre det, for jeg tror, at alle ved det - at der ikke var særskilte forhandlinger om forskningen.
Jeg skal da gerne bekræfte, at der ikke var det, men det ændrer jo ikke ved, at Socialdemokratiet ikke er med i det forlig, som forskningen er omfattet af, nemlig det generelle forlig om finansloven.
Det går jeg til gengæld ud fra at hr. Nicolai Wammen kan bekræfte.
Om opsvinget: Jamen det er da sådan - og det tror jeg heller ikke er nogen hemmelighed - at konjunkturerne også har skuffet os i Det Konservative Folkeparti, ligesom de har skuffet mange andre, som havde forventninger om et opsving på et tidligere tidspunkt.
Men kan hr. Nicolai Wammen nævne nogen økonomer, der seriøst beskæftiger sig med økonomiske prognoser, som ikke forventer, at opsvinget er på vej?
Og har hr. Nicolai Wammen ikke bemærket, at der allerede er et markant opsving i USA, som nu er fulgt op i Europa?
Og kan hr. Nicolai Wammen erindre, at det nogen sinde historisk set ikke er gået sådan, at et sådant opsving også nåede til Danmark, og at vi fik fordel af det?
Til fru Lissa Mathiasen vil jeg sige, at lejeloven altså fortsat gælder for lejerne her i landet, og jeg kan ikke se, at der er noget mærkeligt i, at jeg vil overlade til andre at kommentere, hvad statsministeren måtte have sagt eller ikke have sagt inden folketingsvalget; det kan vel ikke være min opgave at vurdere det.
Jeg går heller ikke ud fra, at fru Lissa Mathiasen giver sig af med at vurdere udtalelser, som partiledere fra Det Radikale Venstre måtte have fremsat inden et valg i en situation, hvor man er i regering med Det Radikale Venstre, og jeg ved altså ikke, hvad statsministeren har sagt på det pågældende tidspunkt.
Til hr. Carsten Hansen, som efterlyser eksempler på, at Det Konservative Folkeparti har prioriteret uddannelse højt: Jeg vil gerne nævne folkeskoleforliget, som har været højt prioriteret af Det Konservative Folkeparti, og hvor der afsættes flere midler, ikke mindst til it i folkeskolen.
Det er et godt eksempel.
Carsten Hansen (S), 2003-12-12:
Jeg fik helt tårer i øjnene, da jeg hørte hr. Lars Barfoed beskrive, hvordan Det Konservative Folkeparti prioriterer uddannelse.
Jeg skal remse op: Med brugerbetaling på erhvervsrettet efteruddannelse har man sparet 20 pct., dvs. over en halv milliard, nemlig 620 mio. kr.
På VUC koster det nu 5.000-6.000 kr. at tage en hf-eksamen, og skal man tage 8. eller 9. klasse, koster det 3.000-4.000 kr. om året.
Vore daghøjskoler er stort set lukket.
Den fri ungdomsuddannelse er forsvundet, og man fjerner uddannelsesgarantien på erhvervsuddannelserne.
Man sparer næsten en halv milliard ned i hr. Thor Pedersens kasse.
Må jeg spørge hr. Lars Barfoed: Kan hr. Lars Barfoed nævne ét eneste forlig ud over folkeskoleforliget, hvor vi har sikret, at der bliver tilført 300 mio. kr. ekstra, hvor man har tilført penge?
Bare ét sted, hvor De Konservative har prioriteret uddannelsesområdet, og hvor der er sket en forøgelse af de økonomiske ressourcer?
Lissa Mathiasen (S), 2003-12-12:
Det var jo en interessant betragtning, der kom fra hr. Lars Barfoed for et øjeblik siden: At man fra konservativ side ikke følte sig forpligtet af de løfter, der blev udstedt af statsministeren om, at lejerne kunne føle sig trygge, fordi man ikke ville ændre huslejereguleringen.
Det var det, der blev sagt.
Men så vil jeg godt vende den om og spørge: Hvad er set med konservative øjne egentlig rimeligheden i, at lige nøjagtig de lejere, der har færrest penge og som følge deraf også bor meget dårligt - i lejligheder, som man må formode
skal byfornys i løbet af de kommende år -
skal betale en større husleje?
Hvad er rimeligheden i det?
Tilsvarende: Hvad er rimeligheden i, at lige nøjagtig de pensionister, som har det dårligst og hverken får skattelettelse eller ældrecheck, fordi de tilfældigvis har slidt et langt liv, nu også skal have beskåret boligstøtten? Hvad er egentlig rimeligheden i det?
Kan vi ikke høre det?
Hvad synes De Konservative om rimeligheden i det?
Nicolai Wammen (S), 2003-12-12:
Også jeg bemærkede, at den konservative ordfører ikke brugte mange kræfter på at tale om arbejdsløshed i dag, på trods af at det har været et af de helt store emner.
Nu er det jo ikke kun oppositionen, der finder, at regeringen gør for lidt.
Det er der også andre der har ment.
Det her er ude i de små virksomheder, og det er noget, der burde være det konservative hjerteland, hvorfra der kommer skarp kritik.
Jeg vil gerne bede den konservative ordfører om at forholde sig til den kritik.
Så vil jeg også gerne høre den konservative ordfører forklare, hvorfor man nedlægger KaosPiloterne, samtidig med at man taler om innovation.
Hr. Lars Barfoed svarede tidligere på spørgsmål om forskningsmidler og sagde, at her havde man jo ikke kunnet lave en aftale, fordi Socialdemokratiet ikke var med i finanslovaftalen.
Jeg vil gerne bede hr. Lars Barfoed bekræfte, at der ikke blev inviteret til særskilte forhandlinger om forskningen, på trods af at Socialdemokratiet faktisk havde opfordret finansministeren til det.
Det var noget, vi gerne ville, fordi vi synes, det er et så vigtigt område, så det vil jeg bare bede hr. Lars Barfoed bekræfte.
Så et spørgsmål mere: Hr. Lars Barfoed har talt meget om, at han forventer, at opsvinget vil komme.
Hvad var forventningen hos hr. Lars Barfoed og Det Konservative Folkeparti sidste år?
Hvilket tal forventede man, at arbejdsløsheden ville ende på i år?
Troede man fuldt og fast på det, man sagde dengang, eller gjorde man det ikke?
Bjarne Laustsen (S), 2003-12-12:
Hr. Lars Barfoed skal have en meget, meget stor ros for at have talt med så klar tale, som det er muligt i denne sal, og forklaret, hvori problemet består.
Det, der er helt tydeligt for mig nu,
er, at arbejdsgiverne snød med udbetalingen af akkordoverskud.
Man fik det udbetalt, når byggeriet var færdigt, det måtte der sættes ind over for, og derfor er der lavet et lovforslag, hvorefter alle med over 27.700 kr. ikke kunne få nogen dagpenge.
Men hr. Lars Barfoed har ikke været inde på de andre uhensigtsmæssigheder osv., der er i dagpengesystemet.
Man har koncentreret sig om hjørner og huller og lommer og uhensigtsmæssigheder, men kan vi ikke komme lidt tættere på?
Det kan da ikke bare være et spørgsmål om arbejdsgiverne.
Arbejdsgiverne siger, at de ikke snyder med udbetalingen af dagpengene, men er det så lønmodtagerne, der snyder?
Hvem er det, man skal have fat i?
Jeg er glad for, at hr. Lars Barfoed har været så konkret i dag.
Problemet er bare, at beskæftigelsesministeren ingen svar har givet, selv om jeg har spurgt meget konkret, om vi ikke kan få nogle eksempler, og derfor vil jeg sørge for, at hr. Lars Barfoed også får noget at lave i det nye år.
Jeg vil sørge for, at han bliver inviteret med, hver gang jeg bliver inviteret ud for at debattere tingene ude i kantinerne og ude i skurvognene, for at vi kan få en debat om spørgsmålet og få at vide, hvad det er, De Konservative står for.
Aage Frandsen (SF), 2003-12-12:
Der var to ting, jeg lagde mærke til i hr. Barfoeds tale, som der ikke rigtig er nogen, der har spurgt ind til.
Jeg tror da sådan set, at hr. Lars Barfoed er ked af, at der ikke bliver spurgt om dem, og det vil jeg så gerne gøre.
Det Konservative Folkeparti lægger meget vægt på, at der nu er flere politibetjente, og at der nu kan gøres noget mod kriminaliteten.
Ventelisterne til at komme i fængsel skal også væk osv.
Nu er det så et spørgsmål, hvor meget det hjælper.
Jeg er selvfølgelig enig i, at enhver form for kriminalitet selvfølgelig skal bekæmpes, men hvor meget mon det hjælper.
Det er én ting.
Det andet er, hvorfor der så ikke også skal gøres en hel masse for at få ventelisterne ikke bare nedbragt, men ligefrem fjernet, når det drejer sig om at få en psykiatrisk behandling.
Der er jo gjort noget med de satspuljepenge, som vi selv er med til at fordele, men et af de værste steder at have en venteliste er jo over for de mennesker, som er syge i sindet.
Det er da meget værre at være syg i sindet, end det er at have ondt i benet.
Det andet spørgsmål, jeg gerne vi stille, er: I forlængelse af hr. Barfoeds taler om kulturen vil jeg godt spørge om dette vej- og bromuseum, som vi jo selvfølgelig har savnet voldsomt her i Danmark - jeg har nu ikke hørt nogen, der har gjort det, men alligevel: Synes Det Konservative Folkeparti virkelig, det er flot prioritering, og er det den rigtige placering at lægge det i Holbæk?
Og hvorfor i Holbæk?
Jacob Buksti (S), 2003-12-12:
Jeg vil gerne give hr. Lars Barfoed en chance for at svare på det spørgsmål, hr. Jens Peter Vernersen stillede, nemlig hvorvidt det indgår i De Konservative rammebetingelser for erhvervslivet, at der åbnes et skattemæssigt tagselvbord for erhvervslivet. Hr. Jens Peter Vernersen nævnte jo en sag, hvor en stor koncern har fået milliardfradrag for udgifter, den aldrig har haft.
Det førte jo til, at skatteministeren blev så bange, da der var nogle, der antydede, at der var sådan et skattehul i Nordsøaftalen, at han lukkede det, selv om han sagde, at der ikke var noget hul.
Nu er det sådan, at hullerne jo kommer væltende ud af skabet.
Her i mandags kom der et nyt hul væltende ud i hovedet på mig, idet det af svar fra skatteministeren på spørgsmål S 876 fremgår, at det efter en landsskatteretsdom nu er sådan, at virksomheder helt tilbage til 1995 kan forvandle helt normal skattepligtig indtægt til en skattefri pose penge, således at de får dobbelt fradrag for de samme penge.
Er det det, der er de konservative rammebetingelser for erhvervslivet, eller er det ikke sådan, at man kan konkludere, at som det er nu, er De Konservatives politik på det her område som en si?
Den er fuld af huller.
Lars Barfoed (KF), 2003-12-12:
Hr. Carsten Hansen interesserer sig meget for, om vi fra konservativ side gerne vil være med til at satse på uddannelser.
Det kan jeg bekræfte at vi gerne vil, og jeg synes faktisk, man roligt kan sige, at der i denne regerings tid er satset meget på uddannelser.
Der er vel ikke nogen regering, som på så kort tid har gennemført så mange reformer for at gøre uddannelserne bedre,
for at øge kompetencen og fagligheden i uddannelserne.
Lige fra folkeskolen og over gymnasierne til de videregående uddannelser er der sket kolossalt meget, så man kan bestemt ikke beskylde denne regering for ikke at satse på uddannelse, og det skal vi også fortsat gøre.
Det er jeg fuldstændig enig med hr. Carsten Hansen i.
Det er helt afgørende.
Fru Line Barfod havde på en eller anden måde hørt, at aftalen om Nordsøolien skulle være afblæst.
Jeg må skuffe
fru Line Barfod med, at det har jeg ikke hørt noget om at den er.
Så fru Line Barfod må altså drage hjem herfra i aften med en skuffet forventning på det felt.
Den bliver skam gennemført.
Omkring konfliktrådene er det jo en prioritering, når man skal gennemføre et forlig f.eks. omkring styrkede ressourcer til politiet, og der har vi altså prioriteret det højest, at der er nogle politifolk, der forebygger, at forbrydelserne overhovedet sker.
Vi vil helst slet ikke have nogle gerningsmænd, og hvis det endelig er, at der er nogle gerningsmænd, så vil vi altså hellere prioritere det sådan, at de bliver pågrebet og fanget og kommer i fængsel og så i fængslet går igennem en resocialiseringsproces, så de forhåbentlig ikke en gang til begår forbrydelser.
Til fru Lene Jensen, som siger, at skrænterne altid er blevet fyldt op, må jeg altså sige: Vi har i modsætning til Socialdemokratiet sikret forskningen midler en årrække frem i tiden, så man kan regne med stabilitet omkring forskningen, så der er forudsigelighed omkring forskningen.
Det er sådan, at der er ikke flere penge end dem, der nu er, og derfor må vi sige nej til Socialdemokratiet.
Lene Jensen (S), 2003-12-12:
Det er om de der forskningsmidler en gang til, fordi den der diskussion om skrænter mig her og der er selvfølgelig meget interessant, specielt hvis man ikke selv har så meget at prale af.
Det, som bliver hældt i her i de kommende år, er jo hypotetiske penge, fordi de ikke er finansieret.
Men jeg fik altså stadig væk ikke helt noget svar på det
der med, hvorfor vi ikke kan finde ud af at investere i flere forskere, for nu kan jeg forstå, at der næsten ikke kan blive forskere nok.
Og det er jo også et synspunkt at have.
Jeg vil bare gerne vide, hvad det er, der er galt med vores lille lækre ændringsforslag nr. 721, hvor vi, hvis vi kunne, kunne sætte gang i nogle forløb af uddannelse af forskere, som vi har brug for i fremtiden.
Og hvis vi er enige om det, hvordan kan det så være?
Hr. Lars Barfoed har jo ry og rygte for at være befriende ærlig, når det handler om begrundelser for at gøre det ene og det andet, og her tænker jeg f.eks. på dagpengene, så lad os da få et befriende ærligt signal om, om det er en prioritering, eller det er en nødsituation, eller hvad det er der gør, at De Konservative ikke kan støtte vores ændringsforslag.
Line Barfod (EL), 2003-12-12:
Det var jo noget af en nyhed, hr. Lars Barfoed kom med lige før, at aftalen om Nordsøolien åbenbart er afblæst.
Så bliver der lige pludselig mange milliarder, som kan bruges til mange gode ting.
En af de ting, som vi synes, De Konservative skulle overveje,
Noget af det, der virkelig har betydning for, at borgerne kan gå trygt på gaden, er, at man, hvis man har været udsat for noget kriminalitet, så kan mødes med gerningsmanden, og at offer og gerningsmand kan få talt sammen, så offeret får mulighed for at se, hvem det var, så vedkommende ikke går rundt bagefter og er bange, og at man kan lave en aftale. At gøre konfliktrådene permanente og udbrede dem til hele landet koster ikke en gang 10 mio. kr. om året, men det var altså ikke så højt prioriteret, at De Konservative tog det med i politiforliget.
10 mio. kr. ud af de 6,5 mia., der er sat af til politiet.
Hvorfor kunne Konservative ikke bruge de penge på at sikre, at borgerne kunne gå trygt på gaden?
Carsten Hansen (S), 2003-12-12:
Hr. Lars Barfoed er åbenbart optaget af al den hullukning, eller hvad det nu er.
Vi får i hvert fald ikke svar på de spørgsmål, vi stiller.
Men nu vil jeg prøve igen.
Mener hr. Lars Barfoed, at vi har brug for mere eller mindre efteruddannelse i det her land?
Og er hr. Lars Barfoed enig i den politik, der er ført, hvor der er sparet over 20 pct. af de midler, som staten sætter af til erhvervsrettet voksen- og efteruddannelse? Der har været en nedgang i de sidste to kvartaler på over 25 pct. på de erhvervsrettede voksen- og efteruddannelser, og det grunder sig jo på, at hr. Lars Barfoed synes, at der var sat alle de penge af til uddannelse, der skulle være sat af.
Er hr. Lars Barfoed enig i, at vi skal have mindre og mindre uddannelse for vores håndværkere og dem, som har fået mindst uddannelse i det her land?
lidt på den konkurrencesituation, vi står i, og den økonomiske situation, vi står i.
Er hr. Lars Barfoed ikke enig i, at det at investere i uddannelse er en investering i fremtiden?
Lars Barfoed (KF), 2003-12-12:
Til hr. Ole Sohn, som jo startede med sådan en del sprogfilosofiske gennemgange af forskellige begreber, som er opstået i den politiske debat.
Det synes jeg var interessant at lytte til, men det kræver nu ikke så mange kommentarer.
Jeg skal bare sige, at det, der jo skete, faktisk var, at vi fastfrøs ulandsbistanden og gjorde den uafhængig af BNP.
Det har så ført til et fald i forhold til BNP, som hr. Morten Helveg ganske rigtigt sagde.
Det bekræftede jeg.
Det er også i overensstemmelse med det, vi sagde inden valget, at vi ville være med til, men nu synes vi så også, at den er på et fornuftigt niveau.
Og så er det rigtigt, at man kan da ikke sige andet, end at
når man fjerner eller i hvert fald reducerer en ordning som hjemmeserviceordningen, vil der i første omgang være en risiko for - det fremgår jo også af de besvarelser, der er kommet under lovforslagets behandling - at der vil være nogle, som ikke længere kan drive den virksomhed.
Så må de udvikle deres virksomheder, finde nye kunder, finde på en anden måde at arbejde på.
Sådan vil det jo altid være i et samfund.
Hvis man ikke kan foretage sig noget i et samfund, ikke foretage sig nogen omlægninger, der i en overgangsperiode betyder, at nogle mister en aktivitet, de er i gang med, og så må finde en anden eller udvikle en anden, så vil det jo være et fuldstændig statisk samfund, vi har.
Hr. Ole Vagn Christensen siger så, at der er skabt 40.000 flere arbejdsløse.
Til sidst til fru Lissa Mathiasen
: Fru Lissa Mathiasen spørger, om vi har det godt med ændringerne omkring byfornyelse, og jeg kan bekræfte, at det har vi.
Jeg skal så i øvrigt ikke gå ind i vurderinger af, hvad Venstres formand sagde eller ikke sagde før valgkampen.
Lissa Mathiasen (S), 2003-12-12:
Jeg vil da godt høre den konservative finansordfører, hvordan man egentlig har det med afgivne valgløfter, som man så bagefter render fra, lige så hurtigt man overhovedet kan.
I forbindelse med valgkampen i 2001 blev der sagt fra statsministerens side, at man var garanten for, at der ikke ville ske ændringer af huslejereguleringen til ugunst for lejerne.
Jeg vil godt høre: Det her kommer til at betyde, at de mennesker, som fremover skal udsættes for byfornyelse, fordi de bor meget dårligt, for en stor dels vedkommende kommer til at betale mere end 1.000 kr. ekstra i kraft af det forslag, der ligger her, altså mere end de ellers skulle have betalt, hvis den nuværende byfornyelseslov fik lov til at køre videre.
Hvordan har man det fra De Konservatives side, fra hr. Lars Barfoeds side med et så klokkeklart løftebrud?
Ole Vagn Christensen (S), 2003-12-12:
Jeg synes, det var et interessant svar, som hr. Lars Barfoed gav til hr. Bjarne Laustsen, nemlig det her med, at for at få fat i nogle bonuspenge ville man ramme alle lønmodtagere over 27.500 kr.
Men mit spørgsmål til hr. Lars Barfoed lyder: Hvordan synes hr. Lars Barfoed, det går?
Er det et godt resultat, at man har fået skabt 40.000 flere arbejdsløse?
Og er det en god finanslov, der lægger op til, at der, hvad man helt kontant ved, sker en ophobning af flere arbejdsløse, fordi man fjerner hjemmeservicen, og fordi man fjerner byfornyelsesmidlerne?
Endvidere har vi ikke hørt et eneste konkret forslag
til, hvordan man vil gøre noget for de vedvarende energier. Vi får bare at vide, at de der vindmøller må klare sig selv. Jamen hvad med bølgeenergien, solenergien, brintenergien?
Lars Barfoed (KF), 2003-12-12:
Til hr. Jacob Buksti: Hr. Jacob Buksti er formentlig opmærksom på, at Det Konservative Folkeparti støtter L 27, som jo skal lukke det hul.
Men med hensyn til vores forhold til skattelovgivningen i relation til erhvervsvirksomhederne går vi naturligvis generelt ind for at forhindre misbrug.
Vi går ind for, at virksomheder skal betale det i skat, de skal betale, også når der er tale om hele problemstillingen omkring transfer pricing og internationale koncerner.
Vi ønsker ikke, at nogen virksomheder, som driver aktivitet i Danmark og tjener penge i Danmark, ikke også lægger det i skat her i landet, som de skal; selvfølgelig gør vi ikke det.
Men det er ofte en kompliceret sag, fordi der er muligheder for at bevæge kapital på tværs af landegrænserne i denne verden.
Derfor er det ikke altid så let, og det lykkedes jo heller ikke for Socialdemokratiet i de mange år, Socialdemokratiet havde regeringsledelsen her i landet, at få lukket alle huller og uhensigtsmæssigheder i de sammenhænge.
Men det er noget, vi hele tiden skal se på, samtidig med at vi også skal sørge for, at danske virksomheder får en fair og fornuftig behandling af skattevæsenet og har et skatteniveau, der gør, at de kan være konkurrencedygtige sammenlignet med virksomheder i andre lande. Til hr. Aage Frandsen vil jeg sige, at jeg da er fuldstændig enig i, at hele problemet med psykiatriske patienter i relation til kriminalitet er meget stort, og når vi taler forebyggelse, hører det i høj grad med til hele problemstillingen, at vi sørger for, at vi kan følge op på de psykiatriske patienter, og at der er ressourcer nok til at forebygge, at de kommer ud i kriminalitet.
Desværre er der fra tid til anden eksempler på, at det er vi ikke gode nok til endnu, men det er selvfølgelig noget, vi skal arbejde
videre med.
Så er hr. Aage Frandsen også interesseret i vejmuseet i Holbæk.
Jeg synes, det er fornuftigt, og derfor er det også en del af finanslovforliget, at vi får sådan et vejmuseum, hvor man kan gemme og opbevare genstande, der har og har haft betydning i forbindelse med vejbygning i Danmark, for eftertiden.
Om det så skal ligge i Holbæk eller andre steder, har jeg såmænd ikke noget særligt forhold til, men jeg kan da ikke se noget problem i, at det ligger i Holbæk.
Klaus Hækkerup (S), 2003-12-12:
Vi er kilometer fra at opfylde 2010-målsætningen.
Og der er kun én vej til at opfylde den, til at få en forbedret DAU-saldo, og det er gennem at få flere i arbejde og sætte produktionen i vejret.
Mit spørgsmål til hr. Kristian Jensen er egentlig: Hvornår vil regeringen tage initiativ til at øge beskæftigelsen?
Kl. 9.50 Jeg har godt hørt, at Venstres ordfører har stået heroppe og sagt: Ok, vi har gennemført skattelettelser, og nu baserer vi os på, at det private forbrug skal komme i gang.
Men det virker jo ikke.
Regeringens politik virker jo ikke.
Vi ser jo, at arbejdsløsheden stiger og stiger, så mit spørgsmål er: Hvornår erkender Venstre, at den politik, der er valgt, ikke dur?
Søren Gade (V), 2003-12-12:
Nu har vi i godt og vel 2½ time hørt hr. Nicolai Wammen trække skatteborgerne igennem billedlig talt en Fætter BR-butik med frit valg på alle hylder.
Nu er vi nået ned til kassen, og der skal betales, og så er der lige pludselig ingen penge i lommen, i hvert fald har vi ikke hørt om,
hvor pengene skal komme fra.
Nu er vi så kommet så langt som til at sige, at de 8,7 mia. kr., som Socialdemokratiet foreslår at danskerne skal betale i skat, ja, de er finansieret krone for krone.
Og nu kommer der så et simpelt spørgsmål: Hvor skal de 8,7 mia. kr. hentes?
Vi har hørt, at børnefamilierne går fri, vi har hørt, at virksomhederne går fri, vi har hørt
, at personskatterne ikke skal stige.
Vil det så sige, at det er de grønne afgifter, der skal stige?
Vil det sige, det er ejendomsskatterne, der skal stige?
Hvor skal de 8,7 mia. kr. findes, hr. Nicolai
Wammen?
Anders Samuelsen (RV), 2003-12-12:
Forleden var jeg sammen med en mand, der i stort set hele sit liv har stemt på Venstre, og han sagde rent ud, at nu er det slut med det.
Det kan jo være, som han sagde, at det går op for flere og flere, at denne regering er totalt handlingslammet, og han var selv dybt skuffet - dybt skuffet - over den handlingslammelse.
Man kan se i dag i B.T.s meningsmåling, at VK's flertal er væk, altså at vokskabinettets flertal er fuldstændig forsvundet, og på baggrund af det vil jeg egentlig gerne have hr. Kristian Jensens eget bud.
Nu har han snakket udenom med mærkværdige udlægninger af skattepolitik og gældsafvikling osv., så jeg vil bare spørge: Kan hr. Kristian Jensen ikke komme herop og give et godt bud på, hvorfor det mon kan være, at en så stor del af befolkningen allerede på nuværende tidspunkt har gennemskuet, at det her ikke holder en meter, og at flertallet derfor er væk?
Jeg vil gerne have hr. Kristian Jensens eget bud på, hvorfor Venstre styrtdykker i meningsmålingerne i øjeblikket.